Romaninainen väittää joutuneensa äitinsä kanssa kyttäämisen ja syrjinnän kohteeksi Tampereen Tullintorin liikkeissä.

Romaninainen väittää kohdanneensa Tampereen Tullintorin liikkeissä asioidessaan selvää syrjintää.

Syytösten kohteeksi joutuneiden liikkeiden edustajien mukaan jotkut romaniasiakkaat ovat kiusanneet ja suorastaan uhkailleet heidän työntekijöitään.

Romaninainen kertoo tehneensä tapauksesta rikosilmoituksen.

Romaninainen väittää kohdanneensa Tampereen Tullintorin liikkeissä asioidessaan selvää syrjintää. Kuvituskuva. JUKKA VUOKOLA

Romaninainen väittää Iltalehdelle saaneensa etnisen taustansa takia tylyä kohtelua useassa liikkeessä tamperelaisella kauppakeskus Tullintorilla.

Perjantaina sattuneita kohtaamisia erikoisliikkeiden henkilökunnan kanssa nainen kuvaa hävettäviksi kokemuksiksi. Hän kertoo tehneensä kauppakeskuksessa saamastaan kohtelusta rikosilmoituksen lauantaina. Samoin hän sanoo kannelleensa syrjinnästä yhdenvertaisuusvaltuutetulle.

Romaninainen oli äitinsä kanssa ostoksilla, kun yhdessä liikkeessä myyjä naisen mukaan seurasi heitä koko ajan.

- Todella ahdistavasti. Minua myös hävetti, koska liikkeessä oli muitakin ihmisiä. Huomautin asiasta, mutta myyjä sanoi, että se on hänen työtään ja että useammankin kerran on teitä (romaneja) ollut paikalla ja on huonoja kokemuksia jäänyt.

Hän sanoo tällöin todenneensa, ettei myyjä voi tuolla tavalla yleistää.

- Myyjä totesi, että kyllä voi, sillä kaikki hänen näkemänsä romanit kuulemma varastavat.

Tapaukset ovat tuttuja

Kyseisen erikoisliikkeen yrittäjä kertoo olevansa kyllästynyt kuvatun kaltaisiin syytöksiin.

- Meillä ei ole tuolla tavalla sanottu, mutta nämä tapaukset ovat tuttuja. Meillä on palvelumyymälä. Myyjät menevät asiakkaiden luokse ja kysyvät, voisivatko he auttaa.

Yrittäjä kertoo, että tästä auttamisesta kaikki romanit eivät pidä, vaan he kokevat sen ilmeisesti kyttäämiseksi.

Yrittäjä sanoo, että perjantainen tapaus on tiedossa. Liikkeen työntekijöiden kokemus kyseisestä asiakaskohtaamisesta on varsin erilainen.

Yrittäjän mukaan syrjivästä kohtelusta syyttävät asiakkaat olivat puhuneet liikkeen myyjistä rumasti ja haukkuvaan sävyyn. Rumien puhuminen oli alkanut heti, kun myyjä oli mennyt tarjoamaan apuaan.

- Ei heillä voi olla oikeus puhua rumasti ja haukkua meitä. Ei meille tarvitse tulla, jos ei halua palvelua. Meillä on osa tuotteista vain varastossakin, eli senkin takia tarvitaan myyjää.

Perjantainen kohtaaminen oli yrittäjän mukaan ollut erittäin ikävä, sillä haukutuksi joutunut myyjä ei saanut nukuttua viime yötä - hän koki tulleensa uhkailluksi. Myyjä kertoi asiakkaan toivoneen hänen palavan " helvetin tulessa. "

- Kyllä tässä pitäisi heidän katsoa peiliin. Meillä on oikein mukavia romaniasiakkaita, mutta sitten on näitä. Eivät muutkaan asiakkaat puhu meille rumasti.

- Meillä oli tästä aiheesta kokouskin perjantaina muiden yrittäjien kanssa. Sama rumien puhumisen kokemus oli muillakin.

Yrittäjä sanoo lahjoittavansa vuosittain satoja kenkiä romaniyhteisölle Romaniaan.

- Tämäkin loppuu kohta, jos syytökset jatkuvat, hän tuhahtaa.

”Ei täältä ole mitään ostettavaa”

Poistuttuaan ensimmäisestä liikkeestä naiset menivät iltapuku- ja koruliikkeeseen, josta poistuttuaan siirtyivät vastapäiseen erikoisliikkeeseen.

- Tällöin edellisen kaupan myyjä tuli perässä ja sanoi, että kannattaa katsoa, etteivät varasta mitään.

- Palvelu oli tässä liikkeessä todella ystävällistä, mutta koin tuon käytöksen häiritsevänä ja hävettävänä, joten pyysin soittamaan vartijan paikalle. Heitä ei siihen saatu ilmeisesti vuoronvaihdon takia, mutta kauppakeskuksen infopisteestä tuli henkilö, joka kehotti antamaan palautetta kauppakeskuksen verkkosivujen kautta.

Hän kertoo lähettäneensä palautetta, mutta vastausta ei toistaiseksi ole kuulunut.

Tämän jälkeen naiset menivät vielä pukuliikkeeseen, jossa heille ilmoitettiin naisen mukaan, ettei liikkeeseen ole mitään asiaa, koska ei siellä olisi heille mitään ostettavaa ja koska romanit varastavat. Nainen oli ostamassa äitinsä kanssa pojalleen juhlapukua.

- Monet asiakkaat katsoivat suu auki tätä toimintaa.

- Kysyin, onko hän paikan omistaja. Ei ollut, mutta kuulemma hänen työvuorollaan eivät romanit tule liikkeeseen.

Eräässä syytösten kohteena olevassa liikkeessä ei osattu kommentoida perjantaista välikohtausta, mutta todettiin, että tietyt henkilöt aiheuttavat ongelmia.

Kaikki liikkeet, joissa syrjintää väitettiin tapahtuneen, eivät vastanneet yhteydenottoihin.

”Kaikki asiakkaat tervetulleita”

Tullintorilla ei ole tällä hetkellä johtajaa, mutta varainhoitaja Erkka Enomaa Trevianista kertoo, että kauppakeskukseen ovat kaikki asiakkaat tervetulleita.

- Vaikea kommentoida tätä asiaa, kun kuulen siitä ensimmäistä kertaa. Myymälät vastaavat omasta asiakaspalvelustaan, mutta kuulostaa todellakin rajulta, sanoo Enomaa.

Iltalehti koetti tavoittaa yhdenvertaisuusvaltuutettua lauantaina, mutta ei tavoittanut tätä. Myöskään alueellisen romaniasiain neuvottelukunnan jäsen ei ehtinyt vastata soittopyyntöön.